als_Latn dik_Latn sag_Latn
Pasi bënë vrasjet, pasi u treguan “trima”, duke mbajtur armë përpara njerëzve që mbanin lapsa, terroristët thyen këmbët për t’u fshehur nëpër madhështinë e Parisit.
Vrapuan si lepuj të dhjerë për të fshehur e mbrojtur kokën, pavarësisht se pretendonin se po vepronin në emër të Zotit. Pavarësisht se po mbanin në qafë armët e vdekjes.
Ky është një dallim i madh mes tyre dhe karikaturistëve të “Charlie Hebdo”. Çfarëdo që bënë. I pëlqyet apo i urryet, karikaturistët nuk vrapuan kurrë të fshihen. Qendruan aty të qetë, në pritje të vdekjes kërcënuese.
Kjo nuk duhet harruar kurrë. Sepse ne si shoqëri nuk kemi ku shkojmë e nuk kemi ku vrapojmë. Nuk mund të mbartemi në një planet tjetër apo të ndahemi me mure të pakapërcyeshme me këdo që është ndryshe nga ne.
E vetmja gjë që mund të bëjmë është të qendrojmë në këmbë, me lapsat tanë në duar, si pishtarë lirie. Me besimin se e vetmja jetë që ia vlen është ajo me dinjitet e në liri. Se po filluan të vrapojmë e të fshihemi, nuk do të fitojmë mëshirë. Urrejtja dhe cmira për lirinë dhe të bukurën nuk ngopet kurrë, deri sa të thyhet edhe lapsi më i fundit.
E vetmja rrugë e mundshme është të qendrojmë fort, të mos heqim dorë nga parimet tona të lirisë së fjalës e të protestës, të lirisë së besimit dhe të dyshimit, të shprehjes dhe të kritikës.
Pa guximin për të qendruar në këmbë, me lapsin në dorë, do të ishim ende duke jetuar në një botë në formë tepsie, rreth të cilës rrotullohet i gjithë qielli, do të ishim ende duke i bërë temenara mbretërve trutrashë e në një botë që komandohej nga ata që mund ta vërtisin hekurin e gurin më fort e më larg.
Le të presim këtu në këmbë me lapsa në duar, duke vënë pikat mbi i në një histori që duhet të vazhdojë, sepse kur të pushojnë së vizatuari ata që karikaturojnë, e gjithë bota do mund të kthehet në karikaturë. E nuk do të ketë gomë aq të madhe sa ta fshijë turpin e frikës dhe të dorëzimit.
Deri sa të thyhet edhe lapsi më i fundit
Pasi bënë vrasjet, pasi u treguan “trima”, duke mbajtur armë përpara njerëzve që mbanin lapsa, terroristët thyen këmbët për t’u fshehur nëpër madhështinë e Parisit.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn